TAURAGĖS RAJONO SAVIVALDYBĖS TARYBA

sprendimas

DĖL TAURAGĖS MIESTO ŽALGIRIŲ MIKRORAJONO DAUGIABUČIŲ GYVENAMŲJŲ NAMŲ KVARTALO ENERGINIO EFEKTYVUMO DIDINIMO PROGRAMOS PATVIRTINIMO

2018 m. lapkričio 7 d. Nr. 1-377

Tauragė

Vadovaudamasi Lietuvos Respublikos vietos savivaldos įstatymo 6 straipsnio 22 punktu, 16 straipsnio 2 dalies 40 punktu, Kvartalų energinio efektyvumo didinimo programų rengimo ir įgyvendinimo tvarkos aprašo, patvirtinto Lietuvos Respublikos Vyriausybės 2016 m. birželio 1 d. nutarimu Nr. 547 „Dėl Kvartalų energinio efektyvumo didinimo programų rengimo ir įgyvendinimo tvarkos aprašo patvirtinimo“, 10 punktu, Daugiabučių namų atnaujinimo (modernizavimo) programos, patvirtintos Lietuvos Respublikos Vyriausybės 2004 m. rugsėjo 23 d. nutarimu Nr. 1213 „Dėl Daugiabučių namų atnaujinimo (modernizavimo) programos patvirtinimo“, 24 punktu, Viešųjų pastatų energinio efektyvumo didinimo programos, patvirtintos Lietuvos Respublikos Vyriausybės 2014 m. lapkričio 26 d. nutarimu Nr. 1328 „Dėl Viešųjų pastatų energinio efektyvumo didinimo programos patvirtinimo“, 30 punktu ir atsižvelgdama į Tauragės rajono savivaldybės atrinkto kvartalo energinio efektyvumo didinimo galimybes, Tauragės rajono savivaldybės taryba n u s p r e n d ž i a:

1. Patvirtinti Tauragės miesto Žalgirių mikrorajono daugiabučių gyvenamųjų namų kvartalo energinio efektyvumo didinimo programą (pridedama).

2. Skirti Tauragės miesto Žalgirių mikrorajono daugiabučių gyvenamųjų namų kvartalo energinio efektyvumo didinimo programos (toliau – Programa) įgyvendinimo administratoriais:

2.1 UAB Tauragės šilumos tinklus – atsakingą už daugiabučiams namams atnaujinti (modernizuoti) taikomų kompleksinių energinį efektyvumą didinančių priemonių įgyvendinimą;

2.2. Tauragės rajono savivaldybės administraciją – atsakingą už viešiesiems pastatams modernizuoti taikomų kompleksinių energinį efektyvumą didinančių priemonių įgyvendinimą ir už viešosios socialinės infrastruktūros atnaujinimo projektų įgyvendinimą.

3. Įgalioti Tauragės rajono savivaldybės administracijos direktorių:

3.1. paskirti už Programos įgyvendinimą ir Programos įgyvendinimo administratorių veiklos priežiūrą ir kontrolę atsakingą (atsakingus) asmenį (asmenis);

3.2. Tauragės rajono savivaldybės 2019–2028 metų biudžetuose numatyti lėšas Programai įgyvendinti.

4. Paskelbti šį sprendimą Teisės aktų registre ir Tauragės rajono savivaldybės interneto svetainėje.

Savivaldybės meras	Sigitas Mičiulis

PATVIRTINTA

Tauragės rajono savivaldybės tarybos

2018 lapkričio 7 d. sprendimu Nr. 1-377

TAURAGĖS MIESTO ŽALGIRIŲ MIKRORAJONO DAUGIABUČIŲ GYVENAMŲJŲ NAMŲ KVARTALO ENERGINIO EFEKTYVUMO DIDINIMO PROGRAMA

I SKYRIUS

BENDROSIOS NUOSTATOS

1. Tauragės miesto Žalgirių mikrorajono daugiabučių gyvenamųjų namų kvartalo energinio efektyvumo didinimo programa (toliau – Programa) siekiama apibrėžti kvartalo techninį bei ekonominį energijos sutaupymo potencialą, numatyti įgyvendinti konkrečias priemones tam, kad būtų padidintas energinis efektyvumas ir sumažinta anglies dvideginio tarša, pasiekti kiti kvartalo vystymo tikslai, atsižvelgiant į visus svarbius miesto raidos, paminklotvarkos, statybos, socialinius ir kt. aspektus.

2. Programoje vartojamos sąvokos:

Kvartalas – Tauragės miesto Žalgirių mikrorajono daugiabučių gyvenamųjų namų kvartalas, kurį riboja J. Tumo-Vaižganto, Bernotiškės, Dariaus ir Girėno, Gedimino, Prezidento, Vytauto gatvės, geležinkelis bei Beržės upelis (žr. Programos priede). Kvartalą sudaro teritoriniu atžvilgiu tarpusavyje susiję privatūs, viešieji ir kitos paskirties pastatai kartu su viešąja infrastruktūra.

Programos įgyvendinimo administratorius (toliau – Programos administratorius) –asmuo, paskirtas Tauragės rajono savivaldybės tarybos sprendimu Programai įgyvendinti.

Programos įgyvendinimo priemonių planas – dokumentas, kuriame numatytos konkrečios Programos įgyvendinimo priemonės, terminai, darbų mastas ir finansavimo šaltiniai.

Kitos Programoje vartojamos sąvokos apibrėžtos Lietuvos Respublikos statybos įstatyme, Lietuvos Respublikos valstybės paramos daugiabučiams namams atnaujinti (modernizuoti) įstatyme, Viešųjų pastatų energinio efektyvumo didinimo programoje, patvirtintoje Lietuvos Respublikos Vyriausybės 2014 m. lapkričio 26 d. nutarimu Nr. 1328 „Dėl Viešųjų pastatų energinio efektyvumo didinimo programos patvirtinimo“ (toliau – Viešųjų pastatų energinio efektyvumo didinimo programa), Daugiabučių namų atnaujinimo (modernizavimo) programoje, patvirtintoje Lietuvos Respublikos Vyriausybės 2004 m. rugsėjo 23 d. nutarimu Nr. 1213 „Dėl Daugiabučių namų atnaujinimo (modernizavimo) programos patvirtinimo“ (toliau – Daugiabučių namų atnaujinimo (modernizavimo) programa).

II SKYRIUS

PROGRAMOS ATITIKTIS EUROPOS SĄJUNGOS, LIETUVOS RESPUBLIKOS TEISĖS AKTAMS, MIESTO PLANAVIMO DOKUMENTAMS

3. Programa atitinka Europos Sąjungos, Lietuvos Respublikos teisės aktų nuostatas, miesto planavimo dokumentus.

4. Susiję Europos Sąjungos teisės aktai:

4.1. 2010 m. gegužės 19 d. Europos Parlamento ir Tarybos direktyva 2010/31/ES dėl pastatų energinio naudingumo (OL 2010 L 153/13). Šia direktyva skatinama didinti pastatų energinį naudingumą Europos Sąjungoje, atsižvelgiant į išorės klimato sąlygas ir vietos ypatybes, taip pat į patalpų mikroklimato reikalavimus ir ekonominį efektyvumą;

4.2. 2012 m. spalio 25 d. Europos Parlamento ir Tarybos direktyva 2012/27/ES dėl energijos vartojimo efektyvumo, kuria iš dalies keičiamos direktyvos 2009/125/EB ir 2010/30/ES bei kuria panaikinamos direktyvos 2004/8/EB ir 2006/32/EB (OL 2012 L 315/1), kurioje nustatoma bendra energijos vartojimo efektyvumo skatinimo Europos Sąjungoje priemonių sistema, siekiant užtikrinti, kad 2020 metais būtų pasiektas Europos Sąjungos valstybėse narėse 20 procentų energijos vartojimo efektyvumo tikslas ir sudarytos sąlygos toliau didinti energijos vartojimo efektyvumą.

5. Susiję Lietuvos Respublikos teisės aktai:

5.1. Energetikos įstatymas;

5.2. Valstybės paramos daugiabučiams namams atnaujinti (modernizuoti) įstatymas;

5.3. Šilumos ūkio įstatymas;

5.4. Atsinaujinančių išteklių energetikos įstatymas;

5.5. Statybos įstatymas;

5.6. Lietuvos Respublikos Seimo 2012 m. birželio 26 d. nutarimas Nr. XI-2133 „Dėl Nacionalinės energetinės nepriklausomybės strategijos patvirtinimo“;

5.7. Lietuvos Respublikos Vyriausybės 2004 m. rugsėjo 23 d. nutarimas Nr. 1213 „Dėl Daugiabučių namų atnaujinimo (modernizavimo) programos patvirtinimo“;

5.8. Lietuvos Respublikos Vyriausybės 2014 m. lapkričio 26 d.nutarimas Nr. 1328 „Dėl Viešųjų pastatų energinio efektyvumo didinimo programos patvirtinimo“.

6. Susijęs Tauragės miesto planavimo dokumentas – Tauragės miesto savivaldybės teritorijos bendrasis planas, patvirtintas Tauragės rajono savivaldybės tarybos 2008 m. lapkričio 13 d. sprendimu Nr. 1-851 „Dėl Tauragės miesto bendrojo plano tvirtinimo“ (toliau – Tauragės miesto bendrasis planas).

III SKYRIUS

ESAMOS BŪKLĖS ANALIZĖ

7. Bendra informacija apie Tauragės rajono savivaldybę:

7.1. bendras Tauragės rajono savivaldybės teritorijos plotas – 1179 kv. km;

7.2. Tauragės rajono savivaldybėje 2018 m. pradžioje gyveno 38,9 tūkst. gyventojų, iš jų mieste – 23,5 tūkst., kaime – 15,4 tūkst. (Lietuvos statistikos departamento duomenimis);

7.3. integruotas šilumos tiekimo tinklas centralizuotai tiekia šilumą didžiausiai daliai Tauragės miesto teritorijos. Likusioje dalyje šiluma tiekiama iš izoliuoto tinklo katilinių arba individualių šilumos gamybos įrenginių;

7.4. prie miesto nuotekų tinklų yra prisijungę apie 94 procentai miesto gyventojų. Į nuotekų valyklą iš miesto nuotekos atiteka dviem vamzdžiais, kurių skersmuo 0,6 ir 0,8 m. Stambūs nešmenys sulaikomi grotose, smėlis nusodinamas;

7.5. UAB „Tauragės vandenys“ vandens tiekimo sistemą sudaro 38 vandenvietės, kuriose veikia 54 gręžiniai, iš jų 5 yra Tauragės miesto vandenvietėje. Gręžinių gylis nuo 22 iki 201 m. Nepertraukiamam ir patikimam vandens tiekimui užtikrinti UAB „Tauragės vandenys” eksploatuoja 2 vandens rezervuarus, 8 vandens bokštus, 57 nuotekų perpumpavimo stotis ir 16 nuotekų valymo įrenginių, 311 km požeminio vandens tinklų ir 303,5 km nuotekų tinklų. Vamzdynų skersmuo – nuo 20 iki 500 mm;

7.6. Tauragės miestas įeina į bendrą Lietuvos elektros energijos tiekimo tinklą;

7.7. Tauragės miestą pasiekia magistralinis dujotiekis, bet mieste nėra įrengtos dujų vartotojo sistemos;

7.8. Tauragės mieste komunalinės atliekos tvarkomos pagal Tauragės rajono savivaldybės tarybos patvirtintas komunalinių atliekų tvarkymo taisykles. Vadovaudamasi komunalinių atliekų tvarkymo Tauragės mieste paslaugų teikimo sutartimi, komunalinių atliekų (tarp jų pakuočių, pakuočių atliekų, apmokestinamųjų gaminių ir antrinių žaliavų) tvarkymo paslaugas Tauragės mieste teikia UAB „Ekonovus“.

8. Tauragės mieste esantys miegamieji rajonai pasižymi itin dideliu gyventojų tankumu. Didžioji dalis šių rajonų yra statyti iki 1993 metų, kai galiojo senos Statybos įstatymo nuostatos. Dėl minėtų priežasčių statiniai, esantys miegamuosiuose rajonuose, yra energiškai neefektyvūs, o dėl netinkamos arba nepakankamos priežiūros susidėvėjusių statinių privalomajam remontui reikia vis didesnių investicijų. Lietuvos patirtis energiškai atnaujinant (modernizuojant) pastatus rodo, jog sutaupytomis lėšomis galima padengti atnaujinimo (modernizavimo) kaštus, taip pat ženkliai sumažėja statinių priežiūrai skiriamos išlaidos.

Miegamuosiuose rajonuose energiškai atnaujinant (modernizuojant) statinius ne tik sutaupoma lėšų, bet ir pagerėja gyventojų gyvenimo kokybė, tačiau lieka neišspręstos kitos prieš keliasdešimt metų statytų mikrorajonų problemos – susidėvėjusi vidinė inžinerinė infrastruktūra, nepakankamas laisvalaikio praleidimo vietų skaičius, todėl šios teritorijos ne visuomet yra tinkamos ir patrauklios miesto gyventojams ir dėl to jie ieško patrauklesnių gyventi teritorijų, pvz., keliasi gyventi į kitą miestą. Iš dalies dėl minėtos priežasties Tauragėje mažėja gyventojų skaičius (ypač jaunų šeimų).

Dėl per mažo, gyventojų skaičiui nepritaikyto automobilių parkavimo vietų skaičiaus, daugelio daugiabučių namų kiemai yra nuolatos apstatyti automobiliais, kurie važinėja ir vaikščiojimo takais, ir vejomis – taip yra gadinamas takų grindinys, naikinami želdiniai, neauga žolė. Didelis automobilių tankumas trukdo gelbėjimo ar specialiosioms tarnyboms su didesniu transportu patekti į miegamųjų rajonų vidų.

9. Tikėtina, jog šias problemas Tauragės miestas galėtų išspręsti, jeigu būtų kompleksiškai atnaujinamos gyvenamosios teritorijas – taip būtų keičiamas miesto vaizdas, gerinama viešoji infrastruktūra ir gyventojų gyvenimo kokybė. Kompleksinis teritorijos atnaujinimas būtų daug efektyvesnis negu pavienių pastatų atnaujinimas. Kvartalo energinio efektyvumo didinimo programa suteikia galimybę ne tik atnaujinti daugiabučius namus ir viešuosius pastatus, bet ir kurti darnų miestą. Kvartalo energinio efektyvumo didinimas yra tam tikra strategija, kai įvertinama esama padėtis, parengiama vizija ir numatomi tolimesni žingsniai.

Programai parengti buvo įvertinta kvartalo teritorija, kurioje nustatytos kritinės problemos ir potencialios priemonės tikslams pasiekti. Kvartalui priskirtoje Tauragės miesto teritorijoje yra didžiausias skaičius daugiabučių gyvenamųjų namų bei didžiausias gyventojų tankumas. Kvartalo teritorijoje gyvena apie 8 500 Tauragės miesto gyventojų, todėl būtent čia tikslingiausia įgyvendinti kompleksinius daugiabučių namų atnaujinimo (modernizavimo), viešosios infrastuktūros gerinimo projektus, kurie ženkliai įtakoja gyventojų gyvenamosios aplinkos kokybės gerinimą. Be to, tokios Programos įgyvendinimas prisidėtų prie miesto ekonominės plėtros, ne tik trumpalaikės, bet ir ilgalaikės, nes pagerėjus gyventojų gyvenimo kokybei galimai sulėtėtų gyventojų migracija į kitus miestus.

10. Bendra informacija apie kvartalą:

10.1. Žalgirių kvartalas, kurio teritorija apie 110,00 ha, yra miesto pietrytinėje dalyje, gerai integruotas į bendrą miesto sistemą, turi jungtis su miesto viešąja infrastruktūra ir yra patogus gyventojų poreikiams tenkinti. Kvartale dominuoja gyvenamoji pastatų paskirtis (daugiabučiai ir individualūs gyvenamieji namai), tačiau yra ir komercinės, paslaugų bei visuomeninės paskirties objektų;

10.2. kvartalo infrastruktūros apibūdinimas: Žalgirių mikrorajono daugiabučiai namai ir viešieji pastatai aprūpinami šilumos energija nuo miesto centralizuotų šilumos tiekimo tinklų. Bendras mikrorajone eksploatuojamų šilumos tinklų ilgis – 8561,6 m, iš jų naujų (renovuotų) – 3947,6 m. Kvartalo daugiabučiuose namuose per metus sunaudojama 28 267,545 MWh šilumos energijos. Santykinis šilumos suvartojimas daugiabučių gyvenamųjų namų naudingojo ploto vienetui yra 139,31 kWh/m². Kvartalo apšvietimui įrengti 569 nuo 55 W iki 140 W galingumo šviestuvai;

10.3. kvartalo pastatų apibūdinimas: kvartalo teritorija apstatyta daugiabučiais bei individualiais gyvenamaisiais namais. Kvartale yra 89 daugiabučiai gyvenamieji namai, kuriems šiluma tiekiama centralizuotai, iš kurių 76 – 5 aukštų, 3 – 9 aukštų, 10 – 4 aukštų. Iš šio kvartalo daugiabučių namų atnaujinti (modernizuoti) – 20. Kvartale yra 6 viešieji pastatai, nuosavybės teise priklausantys Tauragės rajono savivaldybei (Moksleivių al. 7, 12 ir 14, J. Tumo-Vaižganto g. 124 – 2 pastatai ir D. Poškos g. 26 ). Penki iš šių pastatų yra atnaujinti (modernizuoti).

Didžioji dalis kvartalo dalyje esančių daugiabučių gyvenamųjų namų yra gelžbetonio blokų kontrukcijų, statyti 1970–1990 m. Bendras gyvenamųjų ir negyvenamųjų patalpų skaičius kvartalo daugiabučiuose namuose – 4 067 vnt., iš kurių – 4 012 vnt. gyvenamųjų patalpų (butų), 55 vnt. – negyvenamųjų patalpų. Vidutinis vienos gyvenamosios/negyvenamosios patalpos naudingas plotas – 49,89 kv. m.

Ateities take yra 15 daugiabučių, iš jų 10 nėra atnaujinti (modernizuoti), 1 atnaujinamas, 1 ruošiamas renovacijai, 4 atnaujinti (modernizuoti). Neatnaujintų daugiabučių suvartojamos šilumos energijos kiekis per metus – 4223,50 MWh, bendras 15 daugiabučių suvartojamos šilumos energijos kiekis per metus – 5291,229 MWh. Atnaujinus 11 daugiabučių Ateities take, energijos suvartojimas juose sumažėtų mažiausiai 40 proc. nuo pradinio suvartojimo, t. y. 1544,592 MWh.

Vytauto g. yra 4 daugiabučiai, visi jie nėra atnaujinti (modernizuoti), suvartojamas šilumos energijos kiekis per metus – 1012,102 MWh. Atnaujinus šius daugiabučius namus energijos suvartojimas juose sumažėtų mažiausiai 40 proc. nuo pradinio suvartojimo, t. y. 404,8408 MWh.

Gedimino g. yra 15 daugiabučių namų, iš kurių 11 nėra atnaujinti (modernizuoti), jų suvartojamas šilumos energijos kiekis per metus – 5015,682 MWh. Atnaujinus 11 daugiabučių Gedimino g., energijos suvartojimas juose sumažėtų mažiausiai 40 proc. nuo pradinio suvartojimo, t. y. 2006,273 MWh.

Žemaitės g. yra 4 daugiabučiai, iš kurių 3 nėra atnaujinti (modernizuoti) ir kurių suvartojamas šilumos energijos kiekis per metus – 502,012 MWh. Atnaujinus šiuos daugiabučius, energijos suvartojimas juose sumažėtų mažiausiai 40 proc. nuo pradinio suvartojimo, t. y. 132,7 MWh.

J. Tumo-Vaižganto g. yra 15 daugiabučių gyvenamųjų namų, iš kurių 13 nėra atnaujinti (modernizuoti) ir kurių suvartojamas šilumos energijos kiekis per metus – 5816,689 MWh. Atnaujinus šiuos daugiabučius, energijos suvartojimas juose sumažėtų mažiausiai 40 proc. nuo pradinio suvartojimo, t. y. 2326,676 MWh.

Miško g. yra 8 daugiabučiai gyvenamieji namai, iš kurių 7 nėra atnaujinti (modernizuoti) ir kurių suvartojamas šilumos energijos kiekis per metus – 2487,558 MWh. Atnaujinus šiuos daugiabučius energijos suvartojimas juose sumažėtų mažiausiai 40 proc. nuo pradinio suvartojimo, t. y. 995,0232 MWh.

Dainavos g. yra 9 daugiabučiai gyvenamieji namai, iš kurių 7 nėra atnaujinti (modernizuoti) ir kurių suvartojamas šilumos energijos kiekis per metus – 2329,406 MWh. Atnaujinus šiuos daugiabučius, energijos suvartojimas juose sumažėtų mažiausiai 40 proc. nuo pradinio suvartojimo, t. y. 931,762 MWh.

Moksleivių alėjoje yra 5 daugiabučiai gyvenamieji namai, iš kurių 4 nėra atnaujinti (modernizuoti) ir kurių suvartojamas šilumos energijos kiekis per metus- 1565,284 MWh. Atnaujinus šiuos daugiabučius energijos suvartojimas juose sumažėtų mažiausiai 40 proc. nuo pradinio suvartojimo, t.y. 626,11 MWh.

Martyno Mažvydo g. yra 3 daugiabučiai gyvenamieji namai, kurie visi nėra atnaujinti (modernizuoti) ir kurių suvartojamas šilumos energijos kiekis per metus – 1085,385 MWh. Atnaujinus šiuos daugiabučius, energijos suvartojimas juose sumažėtų mažiausiai 40 proc. nuo pradinio suvartojimo, t. y. 434,154 MWh.

K. Donelaičio g. yra 2 daugiabučiai gyvenamieji namai, abu nėra atnaujinti (modernizuoti), jų suvartojamas šilumos energijos kiekis per metus – 427,344 MWh. Atnaujinus šiuos daugiabučius, energijos suvartojimas juose sumažėtų mažiausiai 40 proc. nuo pradinio suvartojimo, t. y. 170,938 MWh.

D. Poškos g. yra 1 daugiabutis gyvenamasis nams. Jis nėra atnaujintas (modernizuotas). Suvartojamas šilumos energijos kiekis per metus – 195,357 MWh. Atnaujinus daugiabutį, energijos suvartojimas jame sumažėtų mažiausiai 40 proc. nuo pradinio suvartojimo, t. y. 78,1428 MWh.

Birutės g. yra 1 daugiabutis gyvenamasis nams. Jis nėra atnaujintas (modernizuotas). Suvartojamas šilumos energijos kiekis per metus – 304,199 MWh. Atnaujinus daugiabutį, energijos suvartojimas jame sumažėtų mažiausiai 40 proc. nuo pradinio suvartojimo, t.y. 121,6796 MWh.

Kvartalo ribose esančioje Prezidento g. dalyje yra 4 atnaujinti (modernizuoti) daugiabučiai namai, Vytenio gatvėje – 1 atnaujintas (modernizuotas) namas;

10.4. kvartalo energinis efektyvumas: bendras kvartale suvartojamas šilumos kiekis –30 357,79 MWh, daugiabučiams namams šildyti per metus sunaudojama apie 28 931,74 MWh, planuojamas daugiabučių namų šildymo sąnaudų sumažėjimas, atlikus 69 namų atnaujinimą (modernizavimą) – 9 772,89 MWh;

10.5. centralizuotai tiekiamos šilumos kaina 2018 m. lapkričio 1 d. – 4,58 ct/kWh (be PVM);

10.6. kvartalo gyventojų socialinė-ekonominė padėtis mieste nėra išskirtinė.

IV SKYRIUS

PROGRAMOS TIKSLAI IR UŽDAVINIAI

11. Programos tikslas – pagerinti Tauragės miesto Žalgirių mikrorajono daugiabučių gyvenamųjų namų kvartalo energijos vartojimo efektyvumą, sumažinti mieste bendrą šiltnamio efektą sukeliančių išmetamųjų dujų taršą, pagerinti miesto vaizdą ir taip užtikrinti kvartalo ir viso miesto patrauklumą, gyventojų gyvenimo kokybės pagerėjimą.

12. Programos uždaviniai:

12.1. atnaujinti (modernizuoti) kvartale esančius daugiabučius, viešuosius ir kitus pastatus, inžinerinę ir socialinę infrastruktūrą;

12.2. įvertinti kvartalo ir jame esančių pastatų techninę būklę, inžinerinės infrastruktūros būklę (įskaitant ir šilumos gamybos ir tiekimo sektorių, vandens, nuotekų, lietaus kanalizacijos, elektros tinklus ir kt.) bei kitus kvartalo atnaujinimo poreikius (gatvių ir šaligatvių sutvarkymas, apšvietimo tinklų atnaujinimas, parkavimo vietų įrengimas, vaikų žaidimų aikštelių, žaliųjų teritorijų sutvarkymo poreikis, o taip pat aplinkos pritaikymas neįgaliųjų poreikiams užtikrinti ir kt.);

12.3. numatyti planuojamų įgyvendinti energiją taupančių priemonių paketus pagal atskirus objektus, galimus finansavimo šaltinius, investicijų atsipirkimo laiką, planuojamos sutaupyti energijos kiekį bei planuojamas sumažinti į aplinką išmetamų į atmosferą šiltnamio efektą sukeliančių dujų kiekius. Rengiant atskirų priemonių įgyvendinimo investicijų planus, turi būti siekiama, kad investicijų į energinio efektyvumo didinimą suma būtų pagrįsta sutaupytos energijos kiekiu ir užtikrinta, kad investicijos į energinį efektyvumą būtų sugrąžinamos sutaupytos energijos sąskaita. Pastatų, esančių atrinktame kvartale atnaujinimo projektai turi užtikrinti, kad įgyvendinus energiją taupančias priemones bus pasiekta ne mažesnė kaip C energinio naudingumo klasė;

12.4. įgyvendinti Programos įgyvendinimo priemonių plane numatytas energijos efektyvumą didinančias ir kitas priemones ir pasiekti, kad energijos suvartojimas kvartale sumažėtų 40 proc. nuo pradinio suvartojimo. Programos įgyvendinimo priemonių plane numatytos energijos efektyvumą didinančios ir kitos priemonės turi atitikti Daugiabučių namų atnaujinimo (modernizavimo) programoje, Viešųjų pastatų energinio efektyvumo didinimo programoje ir kitose su Programos įgyvendinimu susijusiose programose numatytas priemones;

12.5. numatyti šilumos tiekimo tinklų atnaujinimo priemones;

12.6. sukurti organizacines, technines bei finansines priemones kitų miesto kvartalų energinio efektyvumo didinimo programoms parengti ir įgyvendinti;

12.7. pritraukti privačių investuotojų lėšas kvartalo infrastruktūrai gerinti.

V SKYRIUS

PROGRAMOS ĮGYVENDINIMAS, PROGRAMOS ĮGYVENDINIMO PRIEŽIŪRA

13. Tauragės rajono savivaldybės administracija užtikrina, kad Programa būtų įgyvendinta ir pasiekti joje numatyti tikslai.

14. Programos administratorius atlieka visus veiksmus, susijusius su Programos įgyvendinimu, inicijuoja reikiamų dokumentų, susijusių su Programos įgyvendinimu, rengimą, užtikrina, kad Programos įgyvendinimo priemonių plane numatytos priemonės būtų tinkamai ir numatytais terminais įgyvendintos. Programos administratorius, įgyvendindamas Programą, turi užtikrinti visų procesų viešumą ir įtraukti į atskirų priemonių svarstymus ir aptarimus suinteresuotus dalyvius – gyvenamųjų ir kitų patalpų savininkus bei kitus suinteresuotus asmenis.

15. Programos administratoriaus – UAB Tauragės šilumos tinklų – veiklą prižiūri ir kontroliuoja Tauragės rajono savivaldybės administracijos direktoriaus paskirtas asmuo. UAB Tauragės šilumos tinklai už savo veiklą atsiskaito Tauragės rajono savivaldybės administracijos direktoriaus paskirtam asmeniui.

16. Programos įgyvendinimo pradžia – 2018 m. gruodžio mėnuo, įgyvendinimo pabaiga – 2028 m. gruodžio mėnuo.

17. Programai įgyvendinti reikalingų lėšų suma skaičiuojant 2018 metų kainomis –50 014 247,00 Eur.

18. Šios Programos įgyvendinimą planuojama finansuoti Lietuvos Respublikos valstybės biudžeto, Tauragės rajono savivaldybės biudžeto, Europos Sąjungos struktūrinių fondų, tarptautinių organizacijų, privačių investuotojų ir kitų šaltinių lėšomis.

Programa gali būti finansuojama ir taikant finansines priemones, teikiant subsidijas arba naudojant šių priemonių derinius.

19. Kvartalo atnaujinimo veiksmų planas vykdomas etapais. Kvartalo antžeminių komunikacijų bei inžinerinės infrastruktūros renovacija etapais vykdoma tik atnaujinus (modernizavus) daugiabučius namus ir viešuosius pastatus. Kvartalo antžeminėms komunikacijoms bei inžinerinei infrastruktūrai atnaujinti (modernizuoti) Tauragės rajono savivaldybės administracija organizuoja techninio projekto rengimą.

20. Įgyvendinant Programą planuojama:

20.1. atnaujinti (modernizuoti) 69 daugiabučius namus, planuojama investicija – 46 882 444 Eur, planuojama sutaupyti 40 proc. daugiabučių namų naudojamos energijos;

20.2. atnaujinti (modernizuoti) 1 viešąjį pastatą, planuojama investicija – 578 303Eur (pagal parengtą energijos vartojimo audito ataskaitą), planuojama sutaupyti 40 proc. pastato naudojamos energijos;

20.3. atnaujinti (modernizuoti) 3 091 metrą šilumos tiekimo tinklų, planuojama investicija – 1 545 500 Eur;

20.4. atnaujinti kvartalo viešąją infrastruktūrą – 16 800 m², planuojama investicija – 1 008 000 Eur.

_____________________________________

Tauragės miesto Žalgirių mikrorajono daugiabučių gyvenamųjų namų kvartalo

energinio efektyvumo didinimo programos

priedas

Tauragės miesto Žalgirių mikrorajono daugiabučių gyvenamųjų namų kvartalo

energinio efektyvumo didinimo programos teritorija